מספר פנימי: 2157851

הכנסת העשרים וארבע

**יוזמים: חברי הכנסת** **עיסאווי פריג'**  
 **ניצן הורוביץ**  
 **תמר זנדברג**  
 **יאיר גולן**  
 **ג'ידא רינאוי-זועבי**  
 **מוסי רז**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/1303/24

הצעת חוק-יסוד: טוהר המידות במוסדות השלטון (תיקוני חקיקה)

|  |  |  |  |  |  |  |  |
| --- | --- | --- | --- | --- | --- | --- | --- |
| תיקון סעיף 6 | 1. | בחוק-יסוד: הממשלה[[1]](#footnote-2) – | | | | | |
|  |  | (1) | בסעיף 6 אחרי סעיף קטן (ה) יבוא: | | | | |
|  |  |  | "(ו) לא יתמנה לשר או לראש ממשלה חלופי מי שתלוי ועומד נגדו כתב אישום, בעבירה מסוג עוון או פשע. | | | | |
|  |  | (2) | אחרי סעיף 7 יבוא: | | | | |
|  |  |  | "סייג להטלת התפקיד להרכיב ממשלה | | | 7א. | נשיא המדינה לא יטיל את תפקיד הרכבת הממשלה לפי סעיפים 7(א), 9(א), 10(ב) או 29(ג), על חבר הכנסת שתלוי ועומד נגדו כתב אישום, באחת מעבירות אלה: |
|  |  |  |  |  |  |  | (1) עבירה חמורה שבנסיבות העניין יש עמה משום קלון; |
|  |  |  |  |  |  |  | (2) עבירה לפי סעיף 284 לחוק העונשין, התשל"ז–1977[[2]](#footnote-3); |
|  |  |  |  |  |  |  | (3) עבירה מסוג פשע." |
|  |  | (3) | בסעיף 23 אחרי סעיף קטן (ב) יבוא: | | | | |
|  |  |  |  | "(ב1) הוגש לבית משפט כתב אישום נגד שר בעבירה מסוג עוון או פשע תיפסק כהונתו ביום הגשת כתב האישום כאמור." | | | |
|  |  | (4) | בסעיף 25 אחרי סעיף קטן (ג) יבוא: | | | | |
|  |  |  | "(ג1) לא יתמנה לסגן שר מי שתלוי ועומד נגדו כתב אישום, בעבירה מסוג עוון או פשע." | | | | |
|  |  | (5) | במקום סעיף 27 יבוא: | | | | |
|  |  |  | "הפסקת כהונת סגן שר מחמת עבירה | | | 27. | הוגש לבית המשפט כתב אישום נגד סגן שר בעבירה מסוג עוון או פשע תיפסק כהונת סגן השר ביום הגשת כתב האישום כאמור." |
|  |  | (6) | בסעיף 43ז – | | | | |
|  |  |  | (א) | בסעיף קטן (א) יימחקו המילים "18, 23(ג) | | | |
|  |  |  | (ב) | במקום סעיף קטן (ב) יבוא: | | | |
|  |  |  |  |  | "(ב) הוגש לבית המשפט כתב אישום נגד ראש ממשלה חלופי בעבירה מסוג עוון או פשע תיפסק כהונתו ביום הגשת כתב האישום כאמור." | | |
|  |  | (7) | אחרי סעיף 44 יבוא: | | | | |
|  |  |  | "נוקשות | | | 44א. | אין לשנות את הוראות סעיפים 6(ו), 7א, 23(ב1), 27ו-43ז(ב1), אלא בחוק-יסוד שנתקבל ברוב של שמונים חברי כנסת; אין לשנות את הוראות סעיף זה אלא בחוק-יסוד שהתקבל ברוב של חברי הכנסת." |
| תיקון חוק-יסוד: נשיא המדינה | 2. | בחוק-יסוד: נשיא המדינה[[3]](#footnote-4) – | | | | | |
|  |  | (1) | בסעיף 4, אחרי "תושב ישראל" יבוא "למעט מי שתלוי ועומד נגדו כתב אישום, בעבירה מסוג עוון או פשע או שהורשע בעבירה כאמור." | | | | |
|  |  | (2) | אחרי סעיף 25 יבוא: | | | | |
|  |  |  | "נוקשות | | | 25א. | אין לשנות את הוראות סעיף 4, אלא בחוק-יסוד שנתקבל ברוב של שמונים חברי הכנסת; אין לשנות את הוראות סעיף זה אלא בחוק-יסוד שהתקבל ברוב של חברי הכנסת." |
| תחולה | 3. | סעיפים 6, 7א, 23, 25, 27, 43ז ו-44א לחוק-יסוד: הממשלה[[4]](#footnote-5) כנוסחם בחוק-יסוד זה יחולו על כינון הממשלה ועל חברי הממשלה החל מהכנסת העשרים וחמש. | | | | | |
| תחולה | 4. | סעיפים 4 ו-25א לחוק-יסוד: נשיא המדינה[[5]](#footnote-6) כנוסחם בחוק-יסוד זה יחולו על מועמדים לנשיאות המדינה החל מהכנסת העשרים וחמש. | | | | | |

דברי הסבר

לאידאל המנהיגותי של שמירה על טוהר המידות של מנהיגי המדינה אין כיום ביטוי בחוקי-היסוד.

חברי הממשלה, נשיא המדינה וראש הממשלה האוחזים בתפקידים החשובים ביותר במדינת ישראל נדרשים בכהונתם לאמת מידה בסיסית של ניקיון כפיים וטוהר המידות בפעולותיהם ומעשיהם כדי לחזק את אמון הציבור בנבחרי הציבור וברשויות השונות.

כפי שנקבע במספר רב של פעמים בבית משפט העליון בשבתו כבית המשפט הגבוה לצדק: "הגינות, יושר לבב וטוהר המידות הינם סימני היכר מובהקים שניתן בנבחר ציבור ראוי לשמו, ותכונות נפש אלו הן עמוד האש ועמוד הענן שיוליכו את נבחר הציבור הדרך. רק כך יוכל פרנס לנהג כראוי קהילה שבחרה בו לנהגה, ורק כך יזכה נבחר הציבור באמון הקהל. וכולנו ידענו כי באין אמון של הקהילה במנהיגיה, ייפרע עם ותאבד ממלכה" (בג"ץ 103/96 **כהן נ' היועץ המשפטי לממשלה**, פ"ד נ(4) 309,326).

נוכח האמור, וכדי להימנע מהפגיעה באמון הציבור, אין להטיל על חבר כנסת שהוגש נגדו כתב אישום בעבירות חמורות ובראשן עבירות של שחיתות וטוהר המידות את מלאכת הרכבת הממשלה, או כל תפקיד שר בממשלה. בדומה, אין למנות למוסד הנשיאות, לתפקיד "האזרח מספר אחת", מועמד המואשם בעבירות מסוג עוון או פשע, ובוודאי במקום בו סמכותו של נשיא המדינה לחון עבריינים ולהקל בעונשים לפי סעיף 11(ב) לחוק-יסוד: נשיא המדינה.

לפיכך, מוצע לעגן בחוק-יסוד: הממשלה ובחוק-יסוד: נשיא המדינה, נורמה ערכית מינימלית, ולקבוע כי במקרה שהוגש נגד חבר הכנסת כתב אישום בעבירה חמורה שבנסיבות העניין יש עמה משום קלון, בעבירה לפי סעיף 284 לחוק העונשין, התשל"ז–1977 (מרמה והפרת אמונים) או בעבירה מסוג פשע, לא יוכל הנשיא להטיל על אותו חבר כנסת את התפקיד להרכיב ממשלה. בנוסף, מוצע לקבוע כי כהונתם של שרים וסגני שרים תיפסק אם יוגש כנגדם לבית המשפט כתב אישום, ואשר הדיון בו עודו מתנהל, בעבירה מסוג עוון או פשע.

עוד מוצע כי מועמד לנשיאות המדינה ייצג ערכים של טוהר המידות ויטפח ערכי מוסר וניקיון כפיים ולכן במקרה שהוגש נגדו כתב אישום בעבירה מסוג פשע או עוון, או שכבר הורשע בעבירה מסוג זה, לא יוכל להיות מועמד לנשיאות המדינה. והכל בהתאם לפסיקת בית המשפט העליון, הנשיא "... אמור לשקף באישיותו את הטוב, היפה, הערכי והייחודי המאפיינים את הציבור בישראל. הוא אמור לשמש דוגמא ומופת בדרך מילוי תפקידו, ובאופן ניהול אורחות חייו הפרטיים גם יחד" (בג"ץ 5699/07 **פלונית (א') נ' היועץ המשפטי לממשלה** (אר"ש 26.2.2008)).

תיקונים אלו יחולו החל מהכנסת הבאה, קרי הכנסת ה-25, וזאת על מנת שלא תהיה לתיקונים תחולה רטרואקטיבית על מועמדים ליטול את תפקיד הרכבת הממשלה ועל מועמדים לנשיאות המדינה בכנסת הנוכחית (וראו לעניין זה, מיכל טמיר, "חקיקה פרסונלית – חקיקה סלקטיבית?" **חוקים** יב 173, 180 (2018); יניב רוזנאי, "רטרואקטיביות — יותר מאשר ״רק עניין של זמן״! מחשבות ‏על ניתוח חקיקה רטרואקטיבית בעקבות בג״ץ גניס" (395) **משפט ועסקים** כרך ט, תשס"ח).

הרף המוסרי אותו מוצע לקבוע בהצעת החוק, מאזן באופן מיטבי בין חזקת החפות של חבר הכנסת וחבר הממשלה ובין האינטרס הציבורי שענייני המדינה ינוהלו באופן ענייני ונטול שיקולים זרים.

בהקשר זה חשוב לציין כי, בשונה מאזרח רגיל, כתב אישום נגד חבר הכנסת או חבר הממשלה מוגש באישור היועץ המשפטי לממשלה, לאחר שבחן את המלצות המשטרה והפרקליטות וערך שימוע. לפיכך, שיקול דעתו של היועץ המשפטי לממשלה בבחינת עוצמת הראיות והאינטרס הציבורי בהגשת כתב האישום מהווה כלי ביקורתי נוסף לפני העמדה לדין.

הצעת החוק נוסחה בסיוע של התנועה למען איכות השלטון בישראל.

הצעות חוק דומות בעיקרן הונחו על שולחן הכנסת העשרים וארבע על ידי חבר הכנסת יואב סגלוביץ' (פ/41/24), על ידי חבר הכנסת אלי אבידר וקבוצת חברי הכנסת (פ/223/24), על ידי חברת הכנסת יעל רון בן משה (פ/230/24), על ידי חברת הכנסת מרב מיכאלי וקבוצת חברי הכנסת (פ/249/24) ועל ידי חברת הכנסת תמר זנדברג (פ/439/24).

--------------------------------

הוגשה ליו"ר הכנסת והסגנים

והונחה על שולחן הכנסת ביום

כ' בסיוון התשפ"א (31.05.2021)

1. ס"ח התשס"א, עמ' 158. [↑](#footnote-ref-2)
2. ס"ח התשל"ז, עמ' 226. [↑](#footnote-ref-3)
3. ס"ח התשכ"ד, עמ'118. [↑](#footnote-ref-4)
4. ס"ח התשס"א, עמ' 158. [↑](#footnote-ref-5)
5. ס"ח התשס"א, עמ' 158. [↑](#footnote-ref-6)